Hulp vir familie om na NZ te reis ná gesinstragedieDie Dickason-gesin (Foto: Graham Dickason, Facebook) Die Nieu-Seelandse regering is in verbinding met die Dickason-egpaar se familie in Suid-Afrika om te verseker dat familielede so gou moontlik na dié land kan reis om die egpaar by te staan ná die dood van hul drie kinders. “Ek dink dit is baie belangrik, en ek dink alle Nieu-Seelanders sal saamstem, dat ons familie-ondersteuning so gou moontlik hier moet kry en ons werk baie hard daaraan om dit moontlik te maak,” het die eerste minister van Nieu-Seeland, Jacinda Ardern, Sondag gedurende ’n mediakonferensie gesê. “Ek kan myself nie indink wat die familie moet deurgaan nie.” Volgens Ardern is plek reeds in dié land se isolasie- en kwarantyngeriewe vir familie van die egpaar gereed gemaak. Die land het tans ’n verpligte kwarantyntydperk van minstens 14 dae vir alle reisigers wat die land binnekom in ’n poging om die verspreiding van Covid-19 te beperk. Nieu-Seeland se eerste minister, Jacinda Ardern. (Foto: Mark Mitchell/New Zealand Herald via AP) Dr. Graham Dickason, ŉ voormalige inwoner van Pretoria, het Donderdag op die liggame van sy drie jong dogters, Maya en Karla (2), en hul ouer sussie, Liane (6), by hul huis in die hawestad Timaru afgekom. Dickason en sy vrou, Lauren, ook ŉ dokter, het verlede week saam met hulle kroos in dié stad aangekom nadat hulle self eers in kwarantyn was met hul aankoms in Nieu-Seeland van Suid-Afrika af. Lauren (40) het intussen in die streekshof in Timaru verskyn vir die moord op haar drie dogters. Min inligting is in die stadium oor die hofverskyning, insluitend hoe die kinders dood is, bekend aangesien die media ingevolge ’n hofbevel verbied word om daaroor te berig. Regter Dominic Dravitzki het Lauren na die Hillmorton-hospitaal in Christchurch vir sielkundige waarneming verwys. Sy sal na verwagting weer op 5 Oktober in die hooggeregshof in Timaru verskyn.